‘મને એમ હતું કે તમે મારા આ પ્રયોગમાં સહકાર નહીં આપો એ જ કારણે મેં વાતને સહેજ જુદી રીતે રજૂ કરી હતી... પણ એમ છતાંય જો તમને લાગ્યું હોય કે હું ખોટું બોલ્યો છું તો મને માફ કરજો.’ મેં તરત જ ગીતાકુમારને પણ મારો નિર્ણય જણાવી દીધો, ‘આ પ્રયોગ મેં કોઈ ઇરાદા વિના શરૂ કર્યો હતો. મનમાં હતું કે સમય આવ્યે સફળતા મળશે તો તમે કહેશો એ રીતે આ પ્રયોગનો ઉપયોગ કરીશું... પણ આ પ્રયોગનો શું ઉપયોગ કરવો એ મને શંભુબાબુએ સમજાવી દીધું. શંભુદાદા, આ પ્રયોગને હું મારા જાદુના ખેલમાં નહીં લઉં. હવે તમે જે સૂચવ્યું છે એ મુજબ આપણે આ પ્રયોગ લારી-ગલ્લાવાળાને શીખવીશું, જેથી તે લોકોને પેટ્રોમેક્સ કે ફાનસમાંથી છુટકારો મળે... અને ગીતાકુમાર, આપણે આ બૅટરીવાળી લાઇટનો ઉપયોગ અંતરિયાળ ગામડાંઓમાં કરીશું, જેથી એ બધાને પણ શો જોવાની મજા આવે.’